### NN 112/2025 (20.8.2025.), Statut Mosta

MOST

1647

Na temelju članka 6. Ustava Republike Hrvatske (»Narodne novine« broj 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 41/01 – pročišćeni tekst, 55/01 – ispravak, 76/10, 85/10 – pročišćeni tekst i 5/14 – Odluka Ustavnog suda Republike Hrvatske) i članka 10. Zakona o političkim strankama (»Narodne novine« broj: 76/93, 111/96, 164/98, 36/01 i 28/06) i članka 42. stavak 1. Statuta Mosta, Sabor Mosta na svom zasjedanju održanom 6. travnja 2025. godine donosi

STATUT MOSTA

I. TEMELJNE ODREDBE

Članak 1.

(1) Most je politička stranka koja okuplja pojedince koji prihvaćaju Mostove političke ciljeve i način njegova političkog djelovanja.

(2) Ovim se statutom isključivo uređuju pitanja koja se odnose na političku stranku Most, poput njezina naziva i sjedišta, ustroja, oblika organiziranja i djelovanja, prava i obveza članova te druga pitanja.

Članak 1.a

Izrazi koji se za fizičke osobe u ovom Statutu koriste u muškom rodu su neutralni i odnose se jednako na osobe muškog i ženskog spola.

Članak 2.

(1) Naziv političke stranke je: Most.

(2) Sjedište političke stranke Most je u Zagrebu.

Članak 3.

(1) Most je pravna osoba koja se osniva i upisuje u registar kao politička stranka koja djeluje na području Republike Hrvatske.

(2) Most u inozemstvu djeluje u skladu s propisima matične države.

(3) U ostvarivanju ciljeva Most je otvoren za suradnju s drugim političkim strankama, udrugama i pojedincima u Republici Hrvatskoj i inozemstvu.

Članak 4.

(1) Znak Mosta sastoji se od riječi »Most« izvedene tipografskim masnim slovima plave boje na bijeloj podlozi. Od početka do kraja ispod riječi »Most« proteže se plavi luk koji vizualno ocrtava most. Skraćeni oblik znaka je stilizirano plavo slovo »M« na bijeloj podlozi preko kojega se proteže luk koji vizualno ocrtava most.

(2) Zastava Mosta sastoji se od bijele boje. Po sredini se nalazi upisan znak stranke Most.

(3) Pečat Mosta okrugla je oblika promjera 35 milimetara. U sredini pečata nalazi se znak stranke, uokolo kojega je otisnut naziv stranke.

II. CILJEVI I NAČIN DJELOVANJA

Ciljevi djelovanja

Članak 5.

Radi ispunjenja svoje svrhe Most:

– se zalaže za sudjelovanje svih građana u društvenim procesima na svim razinama te upućuje građane na pravo neposrednog ili posrednog upravljanja vlastitom državom, promiče građansku svijest o pravu svakodnevnoga utjecanja na izabranu vlast

– poštuje višestranačje u kojem demokratska vlast treba odražavati slobodnu volju većine građana

– se zalaže za izgradnju demokratskoga sustava, za primjenu načela neposredne demokracije na svim razinama ustrojstva vlasti, uz što slobodniji i jednostavniji oblik ostvarivanja toga načela

– poštuje podjelu vlasti na zakonodavnu, izvršnu i sudbenu

– promiče shvaćanje da institucije postoje zbog čovjeka, a ne čovjek zbog institucija

– se zalaže za pravo na informaciju i dijalog

– se zalaže za decentralizaciju državnih nadležnosti od lokalnog i područnog (regionalnog) interesa, koji primjenom načela podređenosti (supsidijarnosti) pripadaju jedinicama lokalne i područne (regionalne) samouprave, te pripadajućih financijskih sredstava za njihovo izvršavanje

– promiče prihvaćanje općega dobra kao cilja i kriterija prema kojemu se uređuje politički život

– se zalaže za hrvatsko društvo u kojem se poštuju sloboda i ravnopravnost građana te njeguju odgovornost i istinoljubivost

– promiče pogled na obitelj kao temelj društveno osjetljivog i uspješnoga gospodarstva te zdravog i demografski naprednoga društva

– se zalaže za hrvatsku državu kao socijalnu zajednicu utemeljenu na pravednosti, učinkovitosti i solidarnosti građana te načelu vlastite održivosti

– promiče zauzetost za djecu, mlade, rodilje, bolesne, stare, napuštene, nemoćne, osobe s invaliditetom i osobe s posebnim potrebama kao osobe s posebnom vrijednošću i dostojanstvom

– promiče nacionalne povijesne, tradicionalne i suvremene vrijednosti hrvatskoga društva utkane u kulturu, vjeru, obrazovanje, znanost, gospodarstvo i druga područja javnoga djelovanja

– razvija jedinstveni identitet hrvatskoga naroda kako u Republici Hrvatskoj tako i u drugim državama u kojima Hrvati žive kao starosjedioci ili doseljenici

– promiče nacionalnu i vjersku multikulturalnost u hrvatskom društvu uvažavanjem drugoga u različitosti i njegovu vlastitu identitetu

– se zalaže za kvalitetu i očuvanje javnih medija i drugih oblika javnih službi od nacionalnog interesa

– se zalaže za očuvanje prirodnoga okoliša i prirodnih dobara te promiče održivi razvitak hrvatskoga društva na prirodnim dobrima Republike Hrvatske

– promiče nenasilne i miroljubive metode u politici i njima se služi

– se zalaže za demokratsko društvo utemeljeno na trajnim i sveopćim vrijednostima,

– se zalaže za racionalizaciju i modernizaciju uprave radi osuvremenjivanja njezina djelovanja, povećanja učinkovitosti i smanjenja troškova.

Način djelovanja

Članak 6.

Način djelovanja Mosta ogleda se kroz svakodnevno sustavno i dosljedno ostvarivanje njegova programa, javno djelovanje putem organiziranja tribina, skupova i okruglih stolova koji su dostupni javnosti, konferencija za tisak, posredstvom javnih priopćenja i na druge dopuštene načine.

Suradnja s drugim strankama i građanskim političkim inicijativama

Članak 7.

(1) Most surađuje s drugim političkim strankama, građanskim političkim inicijativama, nezavisnim listama, nestranačkim pojedincima, uglednicima i stručnjacima u Republici Hrvatskoj i u inozemstvu koji su suglasni s njegovim političkim ciljevima i načinom njegova političkog djelovanja.

(2) Most može sudjelovati i u osnivanju zajedničkih suradničkih nestranačkih tijela s političkim strankama, građanskim političkim inicijativama, nezavisnim listama, udrugama, nestranačkim pojedincima, uglednicima i stručnjacima s područja Republike Hrvatske.

(3) Most može sudjelovati u osnivanju koordinacijskih tijela u svrhu suradnje i sudjelovanja u udruženjima srodnih stranaka u inozemstvu.

(4) Odluku o osnivanju suradničkih i koordinacijskih tijela utvrđenih u ovome članku donosi Predsjedništvo, uz prethodnu suglasnost Glavnog odbora.

III. ČLANSTVO

Članak 8.

(1) Član Mosta može biti svaka punoljetna i poslovno sposobna osoba koja ima državljanstvo Republike Hrvatske i prihvaća program i odredbe njegova Statuta.

(2) Podrobnije o pravima i dužnostima članova, uvjetima stjecanja statusa člana i slično uređuje se Pravilnikom o članstvu koji na prijedlog Predsjedništva donosi Glavni odbor Mosta većinom glasova.

Članak 9.

(1) Članom Mosta postaje se upisom u evidenciju članova, na temelju odluke Predsjedništva.

(2) Predsjedništvo donosi odluku o članstvu na temelju pisanog prijedloga Predsjednika Mosta, Organizacijskog tajnika ili nadležnog predsjednika županijske/lokalne organizacije, odnosno povjerenika ako predsjednik županijske/lokalne organizacije nije izabran.

(3) Osoba iz stavka 2. ovog članka uputit će prijedlog za donošenje odluke o članstvu, na zahtjev kandidata, ako utvrdi da su ispunjene pretpostavke iz članka 8. ovog Statuta u roku od 30 dana od utvrđenja ispunjenja.

Članak 10.

Svi članovi Mosta pripadaju određenoj općinskoj, gradskoj ili županijskoj organizaciji prema kriteriju mjesta prebivališta.

Članak 11.

(1) Članu Mosta prestaje članstvo u Mostu:

– danom saznanja Predsjedništva Mosta o učlanjenju člana Mosta u drugu stranku

– kandidiranjem na izborima bez suglasnosti nadležnog tijela Mosta

– podnošenjem ostavke na članstvo ili dužnost u predstavničkim, izvršnim i drugim tijelima vlasti bez suglasnosti nadležnog tijela Mosta

– istupanjem/izlaskom iz kluba općinskih, gradskih ili županijskih vijećnika Mosta ili Kluba saborskih zastupnika

– smrću

– danom podnošenja pisanog zahtjeva o istupanju iz članstva u Mostu

– danom pravomoćnosti sudske odluke za kaznena djela zbog kojih se progoni po službenoj dužnosti

– isključenjem iz članstva u skladu sa Statutom i Etičkim kodeksom Mosta ili

– neplaćanjem članarine, na dan proteka tri mjeseca od dana dostave obavijesti o iznosima dospjele, a neplaćene članarine.

(2) Osobi kojoj je prestalo članstvo u Mostu prestaje i članstvo u klubu Mosta.

Članak 11.a

(1) Protiv člana Mosta koji postupa protivno stavovima, politikama, Programu, Statutu, Protokolu te drugim aktima Mosta može se pokrenuti redovan ili žuran stegovni postupak te se mogu izreći stegovne mjere opomene, privremenog oduzimanja prava na obnašanje pojedinačnih ili svih dužnosti i/ili članskih prava, opomena pred isključenje te isključenje iz članstva u skladu sa Statutom i Etičkim kodeksom Mosta.

(2) Zahtjev za pokretanje redovnog stegovnog postupka iz stavka 1. može podnijeti svaki član Mosta te svako tijelo Mosta.

(3) Redovni stegovni postupak protiv člana Mosta iz stavka 1. ovog članka provodi osnovana županijska organizacija Mosta nadležna prema mjestu njegova prebivališta.

(4) Član županijske organizacije iz stavka 3. ovog članka protiv kojeg je predloženo pokretanje postupka iz stavka 1. ovog članka bit će izuzet od sudjelovanja u provedbi i odlučivanju u tom postupku.

(5) Iznimno od odredbe iz stavka 3. ovog članka stegovni postupak iz stavka 1. ovog članka provodi Nadzorni odbor Mosta:

– ako se pokretanje postupka predlaže protiv cijele županijske organizacije iz stavka 3. ovog članka

– ako nije osnovana županijska organizacija Mosta

– ako pokretanje žurnog stegovnog postupka predlaže Predsjedništvo Mosta ili

– ako se nadležnost ne može odrediti u skladu sa stavkom 3. ovog članka.

(6) Podnositelj zahtjeva iz stavka 2. ovog članka i član Mosta protiv kojeg je podnesen zahtjev mogu u redovnom stegovnom postupku izjaviti žalbu u roku 8 dana od primitka odluke kojom se postupak iz stavka 1. ovog članka rješava u prvom stupnju.

(7) O žalbi odlučuje Nadzorni odbor Mosta.

(8) U slučaju iz stavka 5. ovog članka o žalbi odlučuje Predsjedništvo Mosta, osim u slučaju provođenja žurnog stegovnog postupka kada je odluka Nadzornog odbora konačna i protiv nje se ne može izjaviti žalba.

(9) Stegovni postupak mora se dovršiti u roku od 60 dana otkako je zaprimljen zahtjev iz stavka 2. ovog članka.

(10) Iznimno od odredbe prethodnog stavka, ako se postupanjem člana ili članova Mosta iz stavka 1. ovog članka Mostu nanosi takva šteta za koju je opravdano provesti žuran stegovni postupak, Predsjedništvo Mosta donijet će odluku da se takav postupak pokrene odmah i provede u roku iz stavka 12. ovog članka.

(11) Odluka Predsjedništva iz prethodnog stavka je konačna.

(12) U slučaju iz stavka 10. ovog članka Nadzorni odbor Mosta održat će sjednicu u roku od 24 sata od primitka odluke Predsjedništva, te će u daljnjem roku od 24 sata, ako ne pozove podnositelja na ispravak, donijeti odluku iz članka 20. stavka 1. ili stavka 2. Etičkog kodeksa Mosta. Rasprava pred nadležnim vijećem zakazat će se odmah i provesti najkasnije u roku od 8 dana od donošenja odluke iz članka 20. stavka 2. Etičkog kodeksa Mosta. Nadležno vijeće će odluku iz članka 24. Etičkog kodeksa Mosta donijeti najkasnije u roku 24 sata od održavanja zadnje sjednice na kojoj se raspravljalo.

(13) Odluka nadležnog vijeća iz prethodnog stavka kojom se rješava stegovni postupak je konačna i protiv nje se ne može izjaviti žalba.

(14) Ako nadležno prvostupanjsko tijelo iz stavka 3. ovog članka ne provede stegovni postupak u roku iz stavka 9. ovog članka, Predsjedništvo može donijeti odluke iz članka 23. Statuta, raspustiti tijelo iz stavka 3. ovog članka i raspisati izbore.

(15) Ako nadležno tijelo iz stavka 5. ovog članka ne provede stegovni postupak u roku iz stavka 9. i 12. ovog članka, Predsjedništvo može sazvati izvanrednu sjednicu Glavnog odbora Mosta na kojoj će se odlučiti o opravdanosti raspisivanja prijevremenih izbora za nove članove Nadzornog odbora.

Članak 11.b

(1) Etičkim kodeksom Mosta, među ostalim, podrobnije se uređuje nadležnost županijskih organizacija Mosta, Nadzornog odbora Mosta i Predsjedništva Mosta, pravila postupka na temelju kojih se raspravlja i odlučuje o odgovornosti i obvezama članova Mosta, stegovne mjere te izricanje stegovnih mjera, te pravila kojima se definiraju situacije potencijalnog sukoba interesa.

(2) Etički kodeks Mosta na prijedlog Predsjedništva Mosta donosi Glavni odbor Mosta većinom glasova.

Članak 12.

(1) Članovi Mosta imaju pravo:

– birati i biti birani te sudjelovati u radu tijela stranke

– davati prijedloge, poticaje i mišljenja o radu tijela stranke

– biti obaviješteni o svim djelatnostima, prihvaćenim stajalištima i odlukama Mosta.

(2) Članovi Mosta obvezni su:

– promicati i pridržavati se programa Mosta

– pridržavati se odredaba Statuta

– provoditi odluke tijela Mosta

– čuvati ugled Mosta

– redovito plaćati članarinu.

Članak 12.a

Svaka osoba neopravdanim nedolaskom u razdoblju od šest mjeseci na sastanke središnjih tijela, osnovanih organizacija te odbora i klubova Mosta čiji je član automatski gubi pravo daljnjeg rada u tijelu Mosta.

IV. SREDIŠNJA TIJELA

Članak 13.

Središnja tijela Mosta su:

– Sabor

– Glavni odbor

– Predsjedništvo

– predsjednik

– potpredsjednici

– politički tajnik

– organizacijski tajnik

– Nadzorni odbor i

– Klub mladih Mosta koji čine osobe s navršenih 18 do navršenih 35 godina života.

SABOR

Sabor

Članak 14.

(1) Sabor je najviše programsko i političko tijelo Mosta.

(2) Ako je, sukladno evidenciji članova, broj članova Mosta manji od 500, Sabor čine svi članovi Mosta, a ako je broj članova veći od 500, Sabor čine županijski izaslanici s cijelog područja njenog djelovanja i članovi svih središnjih tijela Mosta te izabrani predsjednici županijskih organizacija Mosta i predsjednik organizacije Mosta za Grad Zagreb kao i izabrani općinski i gradski predsjednici organizacija Mosta.

(3) Način određivanja županijskih izaslanika određuje se Pravilnikom o postupku provođenja izbora koji većinom glasova donosi Glavni odbor Mosta na prijedlog Predsjedništva.

(4) Iznimno od odredbe stavka 2. ovog članka u izvanrednim slučajevima kao što su pandemije, ugroze zdravlja velikog broja ljudi odnosno u drugim sličnim oblicima ugrožavanja života ljudi zbog fizičke nazočnosti, ili na zahtjev 2/3 (dvotrećinske) većine glasova svih članova Glavnog odbora, Sabor se može održati elektronički putem videokonferencije.

(5) Članovi Sabora nazivaju se sabornici.

(6) U roku od 5 dana prije održavanja Sabora Predsjedništvo je dužno utvrditi popis članova stranke te donijeti Odluku o broju članova Sabora.

(7) Redovna sjednica Sabora se saziva najmanje jednom u četiri godine, a saziva je Predsjedništvo. U međuvremenu se mogu sazvati izvještajne ili izvanredne sjednice Sabora, a mora se sazvati najmanje jedna izvještajna sjednica.

(8) Sjednicu Sabora može zahtijevati najmanje polovica svih članova stranke pisanim i obrazloženim zahtjevom upućenim Predsjedništvu. Ako Predsjedništvo ne sazove sjednicu Sabora u roku od osam dana od dana zaprimanja zahtjeva, tada je u ime podnositelja zahtjeva Nadzorni odbor ovlašten sazvati sjednicu Sabora.

(9) U slučaju da redovna sjednica Sabora ne bude sazvana u roku propisanom ovim Statutom, mora se održati najkasnije u roku propisanom zakonom.

(10) Poziv i prijedlog dnevnoga reda mora biti upućen svim članovima sabora najkasnije pet dana prije dana održavanja sjednice Sabora.

(11) Način rada Sabora uređuje se poslovnikom koji donosi Sabor.

Odlučivanje Sabora

Članak 15.

(1) Sjednice i odluke Sabora pravovaljane su ako je prisutno više od polovice ukupnoga broja sabornika.

(2) Sabor odlučuje većinom glasova prisutnih sabornika.

Ovlasti Sabora

Članak 16.

Sabor Mosta:

– donosi Statut i Program stranke

– donosi Poslovnik Sabora

– utvrđuje temeljne smjernice politike stranke

– bira, potvrđuje i razrješuje sve potrebne službe Sabora stranke tijekom zasjedanja

– raspravlja o izvješćima Predsjedništva i drugih tijela stranke te daje smjernice za daljnji rad

– donosi odluku o prestanku rada stranke.

Izbor predsjednika Mosta i članova središnjih tijela stranke

Članak 17.

(1) Svi članovi Mosta biraju Predsjednika Mosta.

(2) Kandidat za Predsjednika Mosta može biti isključivo član Mosta.

(3) Prije provođenja izbora za Predsjednika Mosta, svaki kandidat koji je istaknuo pravovaljanu kandidaturu dužan je izložiti glavne odrednice svojeg programa.

(4) Predsjednik Mosta bira se većinom glasova članova Mosta koji su pristupili glasovanju (relativnom, običnom većinom).

(5) Na izbor dvojice Potpredsjednika, pet članova Predsjedništva, petnaestorice članova Glavnog odbora i petorice članova Nadzornog odbora na odgovarajući se način primjenjuju odredbe ovog Statuta koje uređuju izbor i uvjete za Predsjednika, izuzev odredbe stavka 3. i 4.ovog članka.

(6) Politički tajnik bira se iz redova pet izabranih članova Predsjedništva, dvotrećinskom (2/3) većinom glasova svih članova Predsjedništva.

(7) Tajnika za mlade biraju članovi Kluba mladih Mosta.

(8) Član Mosta koji se kandidira za člana Nadzornog odbora Mosta ne može se istovremeno kandidirati za izbor u druga središnja tijela Mosta.

(9) Član Mosta smije se istovremeno kandidirati samo za jedno od središnjih tijela Mosta koja po položaju čine Predsjedništvo Mosta, Glavni odbor ili Nadzorni odbor.

(10) Iznimno od stavka 9. ovog članka, član Mosta smije se istovremeno kandidirati za Potpredsjednika Mosta i člana Predsjedništva Mosta.

(11) Izborni postupak iscrpnije se uređuje Pravilnikom o postupku provođenja izbora koji većinom glasova donosi Glavni odbor Mosta na prijedlog Predsjedništva.

GLAVNI ODBOR

Glavni odbor

Članak 18.

(1) Glavni odbor je najviše operativno tijelo u razdoblju između saziva Sabora stranke.

(2) Predsjednik Mosta je ujedno i predsjednik Glavnog odbora, dok je organizacijski tajnik ujedno i tajnik Glavnog odbora.

(3) U sastav Glavnog odbora ulaze članovi Predsjedništva, petnaest članova izabranih izravno na unutarstranačkim izborima, predsjednici županijskih organizacija, uključujući i predsjednika organizacije za Grad Zagreb, kao i saborski zastupnici koji su članovi Mosta i dio Kluba Mosta u Hrvatskom saboru, a koji nisu podnijeli kandidaturu za Nadzorni odbor.

(4) Saborskim zastupnicima koji su članovi Mosta, a kojima je prestao mandat u nekom drugom Središnjem tijelu stranke, članstvo u Glavnom odboru priznaje se automatizmom.

(5) Na prijedlog člana Predsjedništva u Glavni odbor Mosta može se (dvotrećinskom) 2/3 većinom glasova svih članova Predsjedništva, uz osobe iz stavka 4. ovog članka, kooptirati još deset članova Glavnog odbora s pravom glasa.

(6) Na način iz prethodnog stavka, kooptirati se može isključivo član Mosta koji svojim radom, stručnošću i javnim istupima doprinosi političkom djelovanju Mosta, pa mu je radi toga opravdano omogućiti sudjelovanje u radu Glavnog odbora prije redovnih izbora za članove Glavnog odbora.

(7) Članovima Glavnog odbora mandat traje četiri godine, a kraće u slučaju ostavke, istupanja iz stranke, spriječenosti u obavljanju dužnosti ili donošenjem odluke o prestanku dužnosti predsjednika županijske organizacije u slučaju ostavke, neobavljanja ili nesavjesnog obavljanja dužnosti, o čemu na prijedlog Nadzornog odbora odlučuje Predsjedništvo.

(8) Na prijedlog predsjednika Glavnog odbora ili najmanje trećine njegovih članova, Glavni odbor sastaje se najmanje dva puta godišnje.

(9) Način rada Glavnog odbora uređuje se poslovnikom koji donosi Glavni odbor.

Članak 19.

Valjanost sjednica i odluka Glavnog odbora

(1) Sjednice i odluke Glavnog odbora valjane su ako je na zasjedanju prisutno više od polovice njegovih članova.

(2) Odluke Glavnog odbora donose se većinom glasova prisutnih članova.

Ovlasti Glavnog odbora

Članak 20.

Glavni odbor Mosta:

(1) skrbi o provedbi odluka Sabora stranke,

(2) na prijedlog Predsjedništva utvrđuje prijedlog Statuta i Programa stranke i podnosi ga Saboru stranke na prihvaćanje,

(3) ovlašten je preinačiti pojedine odredbe Statuta i drugih akata koje donosi Sabor stranke ako je promjena nužna zbog tehničkih i očiglednih pogrešaka u pisanju ili to nalažu opravdane izmijenjene okolnosti poput usklađenja sa Zakonom te drugih akata koje donosi Sabor stranke radi usklađivanja s donešenim Statutom,

(4) na prijedlog Predsjedništva donosi poslovnike i druge akte za čije donošenje ovim Statutom nije propisana nadležnost nekoga drugoga stranačkoga tijela,

(5) u izvanrednim okolnostima (smrt, prestanak članstva u stranci, ostavka, opoziv većine članova Predsjedništva) zbog kojih Predsjedništvo ne može donijeti odluku iz članka 2. Pravilnika o postupku provođenja izbora može umjesto Predsjedništva donijeti tu odluku,

(6) uz potporu stručnih tijela na prijedlog Predsjedništva ili većine članova Glavnog odbora raspravlja o svim političkim, gospodarskim, društvenim i ostalim pitanjima vezanima uz djelatnost stranke te o tome zauzima stajališta,

(7) donosi odluku o visini članarine, o pretpostavkama plaćanja, načinima prikupljanja i raspodjeli članarine,

(8) na prijedlog Predsjedništva donosi odluku o izbornim ili poslijeizbornim koalicijama i drugim oblicima suradnje s drugim političkim strankama, kao i o učlanjenju u međunarodna udruženja srodnih stranaka,

(9) na prijedlog Predsjedništva donosi odluku o oblicima suradnje s drugim političkim strankama, građanskim političkim inicijativama, nezavisnim listama, udrugama, nestranačkim pojedincima, uglednicima i stručnjacima s područja Republike Hrvatske,

(10) potvrđuje odluku Predsjedništva o osnivanju suradničkih tijela,

(11) na prijedlog Predsjedništva donosi Odluku o predsjedničkom kandidatu stranke za izbore za Predsjednika Republike Hrvatske,

(12) na prijedlog Predsjedništva, donosi se odluka o kandidacijskim listama za izbore zastupnika u Hrvatski sabor te za lokalne izbore za županijske i gradske kandidacijske liste i kandidate za župane i gradonačelnike. Na lokalnim izborima, o kandidacijskim listama za općinska vijeća, kao i o kandidatima za općinske načelnike te o listama za izbore članova vijeća gradskih četvrti i vijeća mjesnih odbora, odlučuju županijske organizacije. U slučaju nepostojanja županijskih organizacija, odluku donosi Predsjedništvo.

(13) na prijedlog Predsjedništva utvrđuje godišnji plan stranke,

(14) očituje se o godišnjem izvještaju o radu stranke koji izrađuje Predsjedništvo,

(15) raspravlja o predizbornoj i izbornoj strategiji stranke te o izbornom programu stranke i o tome zauzima stajališta,

(16) nakon obavljenih izbora za državna tijela i tijela lokalne vlasti i samouprave obavlja podrobnu raščlambu o postignutom izbornom uspjehu Mosta.

PREDSJEDNIŠTVO

Sastav i odgovornosti Predsjedništva

Članak 21.

(1) Politički tajnik bira se iz redova pet izabranih članova Predsjedništva na prijedlog bilo kojeg člana Predsjedništva, dvotrećinskom većinom svih članova Predsjedništva, slijedom čega Predsjedništvo čine Predsjednik, dva Potpredsjednika, Politički tajnik, Organizacijski tajnik, Tajnik za mlade, četiri izabrana člana Predsjedništva i Međunarodni tajnik. U slučaju kooptiranja članova, kooptirani članovi postaju sastavni dio Predsjedništva te imaju ista prava i obveze kao četiri izabrana člana Predsjedništva.

(2) Predsjednik Mosta i politički tajnik Mosta po položaju su predsjednik i tajnik Predsjedništva.

(3) Na prijedlog člana Predsjedništva u Predsjedništvo Mosta mogu se (dvotrećinskom) 2/3 većinom glasova svih članova Predsjedništva, uz osobe iz stavka 1. ovog članka, kooptirati još četiri člana Predsjedništva s pravom glasa.

(4) Kooptirati se može isključivo član Mosta koji svojim radom, stručnošću i javnim istupima doprinosi nacionalnom operativnom djelovanju Mosta, kreiranju i prepoznavanju nacionalnih politika, jačanju nacionalne prepoznatljivosti te međunarodnoj promociji Stranke. Ova odredba ne obuhvaća djelovanje u jedinicama lokalne i područne (regionalne) samouprave, djelovanje u izbornim kampanjama po izbornim jedinicama niti sudjelovanje na listama za sve vrste izbora. Kooptirani članovi sudjeluju u radu Predsjedništva do održavanja izbora za članove Predsjedništva.

(5) O imenovanju i razrješenju političkog tajnika odlučuje Predsjedništvo dvotrećinskom većinom glasova svih članova Predsjedništva.

(6) Predsjedništvo djeluje kao glavno izvršno tijelo stranke.

Članak 22.

Predsjedništvo je kolektivno tijelo odgovorno za:

1. strateško vođenje Stranke,

2. operativno upravljanje Strankom,

3. upravljanje ljudskim potencijalima,

4. pravovremeno i strukturirano informiranje članova središnjih tijela, ustrojstvenih oblika i članstva Stranke, pri čemu se informacije prenose sukladno poziciji, razini odgovornosti i djelokrugu djelovanja unutar Stranke te stupnju povjerljivosti informacija. Članstvo ima pravo na informiranje o javno dostupnim podacima, dok središnja tijela i ustrojstveni oblici primaju informacije u skladu sa svojim razinama odgovornosti i djelovanja,

5. podizanje baze članova i koordinaciju aktivnosti unutar Stranke,

6. donošenje odluka o političkom smjeru Stranke u skladu s aktima Stranke, poslovanjem i unutarnjom organizacijom,

7. osiguravanje provedbe odluka donesenih na sjednicama Predsjedništva i drugih središnjih tijela Stranke,

8. nadzor nad radom regionalnih i lokalnih organizacija Stranke,

9. upravljanje imovinom Stranke u skladu s važećim propisima i aktima Stranke,

10. osnivanje i upravljanje radom stručnih savjeta radi pružanja podrške u specifičnim područjima djelovanja uz jasno definiranje nadležnosti, sastava i načina rada tih tijela i savjeta, a koje se određuje Odlukom Predsjedništva o osnivanju stručnih savjeta,

11. jasno definiranje stupnjeva odgovornosti i djelokruga rada članova unutar Stranke radi osiguravanja transparentnosti, učinkovitosti i odgovornosti u radu središnjih i drugih tijela Stranke,

12. obavljanje ostalih aktivnosti vezanih uz djelovanje Predsjedništva.

(2) Svaki član Predsjedništva obvezan je preuzeti najmanje jedno područje djelovanja za koje će biti odgovoran i koje će voditi sukladno odlukama Predsjedništva i Poslovniku o radu Predsjedništva, uz preuzimanje obveza i odgovornosti iz djelokruga djelovanja Predsjedništva propisanih Statutom i drugim aktima Stranke.

(3) Detaljnije uređenje obveza i odgovornosti članova Predsjedništva propisuje se Poslovnikom o radu Predsjedništva, koji donosi Predsjedništvo većinom glasova svih članova.

Članak 23.

(1) Četiri su tajnika stranke: politički tajnik, organizacijski tajnik, tajnik za mlade i međunarodni tajnik.

(2) Politički tajnik, organizacijski tajnik, tajnik za mlade i međunarodni tajnik su članovi Predsjedništva i ostalih tijela koja su s njima povezana.

Ovlasti Predsjedništva

Članak 24.

Predsjedništvo Mosta:

– saziva Sabor Mosta

– odlučuje o primanju i prestanku članstva sukladno Statutu i Etičkom kodeksu Mosta

– osniva radna tijela potrebna za operativno djelovanje Mosta

– odlučuje o osnivanju i djelovanju suradničkih tijela

– odlučuje o osnivanju i raspuštanju županijskih, gradskih i općinskih organizacija

– Predsjedništvo prati potrošnju financijskih sredstava po stavkama iz Financijskog plana i programa. Potrošnju po stavkama iz usvojenog Financijskog plana i programa dužan je pripremiti i dostaviti Predsjedništvu organizacijski tajnik stranke

– donosi Pravilnik o financijskom poslovanju

– donosi Poslovnik o svom radu, kojim se detaljnije uređuju procesi, zaduženja i odgovornosti definirani Statutom i ostalim aktima Stranke

– predlaže Glavnom odboru godišnji plan rada stranke i podnosi mu godišnji izvještaj o radu stranke

– predlaže Glavnom odboru odluku o izbornim ili poslijeizbornim koalicijama i drugim oblicima suradnje s drugim političkim strankama, kao i o učlanjenju u međunarodna udruženja srodnih stranaka

– predlaže Glavnom odboru odluku o oblicima suradnje s drugim političkim strankama, građanskim političkim inicijativama, nezavisnim listama, udrugama, nestranačkim pojedincima, uglednicima i stručnjacima s područja Republike Hrvatske

– predsjedništvo razmatra i predlaže Glavnom odboru kandidacijske liste Mosta za županijske skupštine i gradska vijeća na lokalnim izborima, kao i kandidate za župane i gradonačelnike te kandidacijske liste za izbore zastupnika u Hrvatski sabor i predsjedničkog kandidata stranke

– na prijedlog Predsjedništva, Glavni odbor donosi odluke o kandidacijskim listama za županijske skupštine i gradska vijeća na lokalnim izborima te o kandidatima za župane i gradonačelnike

– predsjedništvo donosi odluke o kandidacijskim listama za općinska vijeća, o kandidatima za općinske načelnike te o listama za izbore članova vijeća gradskih četvrti i vijeća mjesnih odbora, u slučaju kada županijske organizacije nisu osnovane

– podnosi izvješća o svojem radu Saboru stranke i najmanje jednom godišnje Nadzornom odboru

– donosi odluku o promjeni sjedišta Mosta

– donosi odluku o adresi i promjeni adrese Mosta

– donosi Odluku o raspisivanju izbora

– raspravlja, predlaže i odlučuje o svim političkim pitanjima i aktivnostima sukladno odredbama ovog Statuta

– može donositi protokole kojima se uređuje djelovanje unutar Mosta, a koji moraju biti usklađeni s općim aktima Mosta

– u slučajevima iz članka 12.a stavka 8. Statuta odlučuje o žalbi kao drugostupanjsko tijelo

– odlučuje o provođenju žurnog stegovnog postupka

– odlučuje i o drugim pitanjima važnima za ostvarivanje ciljeva Mosta.

Odlučivanje Predsjedništva

Članak 25.

(1) Sjednicu Predsjedništva saziva i vodi predsjednik Mosta, a u njegovoj odsutnosti politički tajnik Mosta.

(2) Sjednice Predsjedništva održavaju se najmanje jednom mjesečno.

(3) Sazivanje sjednice mogu zahtijevati potpredsjednici te najmanje tri petine (3/5) članova Predsjedništva ako sjednicu ne sazove predsjednik Mosta.

(4) Sjednica iz st. 3. treba biti sazvana u roku 15 dana.

(5) Svaka je sjednica i odluka Predsjedništva valjana ako je prisutno više od polovice njegovih članova, a svaka odluka se donosi većinom glasova svih prisutnih njegovih članova.

(6) O tijeku sjednice Predsjedništva vodi se zapisnik.

(7) Na poziv Predsjedništva na njegovim sjednicama mogu biti prisutne i druge osobe kao gosti, bez prava glasa.

Strateško planiranje i političke odluke

Članak 26.

Predsjedništvo donosi prijedloge Glavnom odboru o ključnim političkim pitanjima, uključujući:

– politički smjer stranke na nacionalnoj i lokalnoj razini

– suradnje, koalicije i druge oblike političkog partnerstva s drugim strankama. građanskim inicijativama, udrugama i nestranačkim osobama

– dugoročne političke strategije i planove, koji uključuju političke kampanje i izbore

– Predsjedništvo donosi konačne odluke o provođenju izbornih i političkih kampanja u skladu s politikom stranke i podnosi prijedloge Glavnom odboru o koalicijskim sporazumima i drugim političkim suradnjama

– Predsjedništvo razmatra i predlaže Glavnom odboru kandidacijske liste Mosta za županijske skupštine i gradska vijeća na lokalnim izborima, kao i kandidate za župane i gradonačelnike, te kandidacijske liste za izbore zastupnika u Hrvatski sabor i predsjedničkog kandidata stranke

– na prijedlog Predsjedništva, Glavni odbor donosi odluke o kandidacijskim listama za županijske skupštine i gradska vijeća na lokalnim izborima te o kandidatima za župane i gradonačelnike

– Predsjedništvo donosi odluke o kandidacijskim listama za općinska vijeća, o kandidatima za općinske načelnike te o listama za izbore članova vijeća gradskih četvrti i vijeća mjesnih odbora, u slučaju kada županijske organizacije nisu osnovane.

Operativno i financijsko upravljanje

Članak 27.

(1) Predsjedništvo, u suradnji s predsjednikom i organizacijskim tajnikom, odlučuje o redovnom poslovanju stranke, što uključuje:

– priprema i izrađuje godišnji financijski plan i plana rada stranke

– usvaja Pravilnik o financijskom poslovanju i prati provedbu Financijskog plana i programa. Na zahtjev članova Predsjedništva Organizacijski tajnik stranke dužan je dostaviti Predsjedništvu izvještaj o potrošnji prema stavkama iz Financijskog plana i programa.

(2) Predsjedništvo donosi odluke o financijskim planovima za izbore i značajne projekte za stranku te predlaže Glavnom odboru izvještaje o financijskom poslovanju stranke i provedbi proračuna.

(3) Predsjedništvo donosi odluke o promjeni sjedišta i adrese stranke.

Upravljačka i organizacijska odgovornost

Članak 28.

(1) Predsjedništvo osniva radna tijela i koordinacije potrebne za operativno djelovanje stranke, te odlučuje o osnivanju i raspuštanju stranačkih organizacija.

(2) Predsjedništvo predlaže Glavnom odboru plan organizacije i usmjerava aktivnosti unutar stranke, uključujući unutarnje reorganizacije i promjene u stranačkoj strukturi.

(3) Predsjedništvo je nadležno za imenovanje radnih i suradničkih tijela te nadzor nad njihovim radom, kako bi se osigurao učinkovit i koordiniran rad svih stranačkih struktura.

Nadležnost nad članstvom

Članak 29.

(1) Predsjedništvo odlučuje o prijemu i prestanku članstva u skladu sa statutom i Etičkim kodeksom Mosta.

(2) Predsjedništvo donosi odluke o stegovnim postupcima, uključujući provođenje žurnih stegovnih postupaka i rješavanje žalbi kao drugostupanjsko tijelo u skladu s člankom 12.a stavkom 8. Statuta.

Odlučivanje o unutarnjim pravilima i protokolima

Članak 30.

(1) Predsjedništvo donosi Protokole kojima se uređuje djelovanje unutar stranke, a koji moraju biti usklađeni s općim aktima stranke.

(2) Predsjedništvo može predlagati izmjene i dopune statuta stranke Glavnom odboru i Saboru stranke.

Suradnja i komunikacija

Članak 31.

(1) Predsjedništvo je odgovorno za nadzor i osiguranje redovite komunikacije između svih tijela stranke, osiguravajući pravovremenu razmjenu informacija između predsjednika, političkog tajnika, organizacijskog tajnika, Glavnog odbora i drugih tijela stranke.

(2) Predsjedništvo može pozivati goste na svoje sjednice bez prava glasa radi rasprave o specifičnim pitanjima i političkim temama koje su od važnosti za stranku.

Praćenje i izvještavanje

Članak 32.

(1) Predsjedništvo podnosi izvještaje o radu stranke najmanje jednom godišnje Nadzornom odboru te Glavnom odboru.

(2) Predsjedništvo je dužno osigurati pravovremeno donošenje izvještaja o radu i financijama stranke te nadzirati provedbu tih odluka na svim razinama stranke.

PREDSJEDNIK

Prava i obveze predsjednika stranke Most

Prava predsjednika

Članak 33.

(1) Predsjednik stranke predstavlja i zastupa stranku u javnosti, pred medijima, državnim institucijama te u političkim pregovorima i koalicijama.

(2) Predsjednik u suradnji s organizacijskim tajnikom vodi redovno poslovanje stranke, uključujući donošenje odluka vezanih uz operativne, financijske i administrativne aspekte poslovanja.

(3) Predsjednik ima pravo sazivati i voditi sjednice Predsjedništva te predlagati dnevni red za rasprave o ključnim političkim pitanjima.

(4) Predsjednik ima pravo na redovnu suradnju i izvještavanje od političkog, međunarodnog i organizacijskog tajnika o stanju stranke te provedbi političkih i organizacijskih odluka.

(5) Predsjednik ima pravo delegirati zadatke potpredsjednicima stranke i drugima unutar stranačkog vodstva, u skladu s ovlastima ili odlukama Predsjedništva.

(6) Predsjednik donosi redovne te hitne odluke u vezi s redovnim poslovanjem stranke u dogovoru s organizacijskim tajnikom.

(7) Predsjednik ima pravo komunicirati s članovima stranke na svim razinama.

(8) Predsjednik imenuje organizacijskog i međunarodnog tajnika.

(9) Predsjednik ima pravo nadzirati rad ustrojstvenih oblika stranke, povjerenika za određena područja kao i radnih tijela stranke te osigurati poštivanje statuta stranke, no bez preuzimanja odgovornosti za njihovu operativnu provedbu, što je u nadležnosti organizacijskog tajnika, političkog tajnika, povjerenika ili drugih ustrojstvenih ili radnih tijela.

(10) Predsjednik ima pravo na pristup svim relevantnim informacijama vezanim uz rad stranke.

Obveze predsjednika

Članak 34.

(1) Predsjednik je obvezan predstavljati stranku u skladu s vrijednostima i ciljevima stranke.

(2) Predsjednik je obvezan redovito surađivati s organizacijskim tajnikom u vođenju redovnog poslovanja stranke, uključujući upravljanje operativnim zadacima, administracijom i financijskim poslovima.

(3) Predsjednik je obvezan konzultirati se s Predsjedništvom prije donošenja bilo kakvih političkih odluka o smjeru stranke, suradnjama, koalicijama i dugoročnim politikama.

(4) Predsjednik je obvezan održavati redovitu komunikaciju s političkim i organizacijskim tajnikom, kako bi osigurao učinkovit rad stranke na političkom i operativnom nivou.

(5) Predsjednik je obvezan osigurati da sve odluke donesene na sjednicama Sabora Glavnog odbora i Predsjedništva budu provedene na svim razinama organizacije.

(6) Predsjednik redovito izvještava Predsjedništvo o političkim aktivnostima i operativnim pitanjima te podnosi Financijski plan i program Predsjedništvu i Glavnom odboru na odobrenje, te može dostaviti polugodišnji izvještaj o provedbi Financijskog plana i programa na polugodišnjoj razini Predsjedništvu, a izvještaj o praćenju provedbe Financijskog plana i programa Predsjedništvu na zahtjev 2/3 članova je dužan dostaviti i ranije.

(7) Potpisuje akte Sabora, Glavnog odbora i Predsjedništva.

(8) Pojedine obveze i odgovornosti predsjednika mogu se odlukom Predsjedništva, donesenom dvotrećinskom (2/3) većinom svih članova Predsjedništva, dodijeliti drugom članu Predsjedništva, isključivo na prijedlog predsjednika ili uz njegovu izričitu suglasnost.

Odgovornosti predsjednika

Članak 35.

(1) Predsjednik je odgovoran za održavanje ugleda stranke i predstavljanje političkih stavova stranke u javnom prostoru, u skladu s odlukama Predsjedništva i Glavnog odbora.

(2) Predsjednik je odgovoran za redovno poslovanje stranke u suradnji s organizacijskim tajnikom, osiguravajući učinkovitost operativnih procesa.

(3) Predsjednik je odgovoran za provođenje odluka Sabora i Predsjedništva, te za osiguranje redovnog izvještavanja stranačkih tijela o napretku i provedbi tih odluka.

(4) Predsjednik je odgovoran za koordinaciju između političkih i operativnih aktivnosti stranke, uz jasno razgraničenje odgovornosti između političkog i organizacijskog tajnika.

(5) Predsjednik je odgovoran za pravovremeno rješavanje kriznih situacija, uz konzultacije s Predsjedništvom.

(6) Predsjednik je odgovoran za održavanje redovne suradnje s Predsjedništvom, političkim i organizacijskim tajnikom te potpredsjednicima, kako bi se osigurala usklađenost svih aktivnosti s ciljevima i statutom stranke.

(7) Predsjednik nije odgovoran za projekte, procese i druge aktivnosti za koje su odgovornost preuzele druge osobe u središnjim i ustrojstvenim tijelima stranke, a što je evidentirano u zapisnicima i odlukama tih tijela koje su donesene sukladno Statutu i drugim aktima stranke. Za takve projekte, procese i aktivnosti odgovorne su osobe koje su preuzele odgovornost u skladu s donešenim odlukama središnjih ili ustrojstvenih tijela stranke sukladno Statutu i drugim aktima stranke.

(8) Pojedine obveze i odgovornosti predsjednika mogu se odlukom Predsjedništva, donesenom dvotrećinskom (2/3) većinom svih članova Predsjedništva, dodijeliti drugom članu Predsjedništva, isključivo na prijedlog predsjednika ili uz njegovu izričitu suglasnost.

POLITIČKI TAJNIK

Prava i obveze političkog tajnika stranke Most

Prava političkog tajnika

Članak 36.

(1) Politički tajnik sukladno odlukama Središnjih tijela koordinira političko djelovanje stranke na svim razinama, uključujući oblikovanje i provedbu političkih strategija, političkih inicijativa te odnosa s političkim partnerima.

(2) Politički tajnik upravlja političkim kampanjama i inicijativama koje stranka provodi na lokalnoj, regionalnoj i nacionalnoj razini, odnosno politički tajnik sukladno odlukama Predsjedništva o političkim kampanja planira i organizira političke kampanje, uključujući izborne kampanje na lokalnoj, regionalnoj i nacionalnoj razini.

(3) Politički tajnik na temelju odluke Predsjedništva može biti ovlašten voditi pregovore s drugim političkim strankama, savjetuje Predsjedništvo o svim ključnim političkim pitanjima, uključujući političke inicijative, zakonodavne procese i koalicijske dogovore.

(4) Politički tajnik nadzire političku koheziju unutar stranke, uključujući odnose između regionalnih i lokalnih ogranaka stranke te njihovih političkih smjernica.

(5) Politički tajnik ima pravo na komunikaciju i uspostavljanje političkih odnosa s drugim strankama, organizacijama i političkim inicijativama u zemlji.

(6) Politički tajnik ima pravo sudjelovati u radu stranačkih tijela u političkom kapacitetu, no bez zadiranja u ovlasti drugih funkcija.

(7) Politički tajnik ima pravo na pristup informacijama o političkim aktivnostima stranke i njihovo prosljeđivanje relevantnim tijelima i članovima.

(8) Politički tajnik je tajnik Predsjedništva.

Obveze političkog tajnika

Članak 37.

(1) Politički tajnik je obvezan razvijati i provoditi političke planove i programe stranke, usklađene s ciljevima stranke kako su definirani statutom.

(2) Politički tajnik je obvezan na redovnu komunikaciju i koordinaciju s predsjednikom i organizacijskim tajnikom o svim političkim i operativnim pitanjima koja zahtijevaju logističku i tehničku podršku.

(3) Politički tajnik mora osigurati da sve političke inicijative budu u skladu s dugoročnom strategijom stranke te je odgovoran za njihovo planiranje i provođenje.

(4) Politički tajnik je obvezan predstavljati političke interese stranke u pregovorima za koje ga ovlasti Predsjedništvo i sukladno odlukama Predsjedništva, a uz konzultacije s predsjednikom stranke i potpredsjednicima, te osigurati usklađenost pregovora s političkim ciljevima stranke.

(5) Politički tajnik je odgovoran za pravovremeno pružanje strateških savjeta predsjedniku i Predsjedništvu o političkoj situaciji, uključujući prilike i prijetnje za stranku.

(6) Politički tajnik je zadužen za osiguravanje političke koordinacije između središnjih tijela stranke i lokalnih organizacija, te za usklađivanje političkih stavova unutar stranke.

(7) Politički tajnik je obvezan razvijati političke strategije kampanja i upravljati svim političkim aspektima kampanja, uz koordinaciju s organizacijskim tajnikom, koji upravlja logističkim i tehničkim aspektima.

(8) Politički tajnik mora osigurati da svi politički kontakti i pregovori budu transparentni i usklađeni s politikom i interesima stranke.

(9) Politički tajnik je obvezan surađivati s organizacijskim tajnikom i predsjednikom na provedbi političkih kampanja i inicijativa.

(10) Politički tajnik mora poštovati prava i obveze drugih tijela stranke.

(11) Politički tajnik je obvezan odmah dostavljati sve informacije koje zaprimi, a koje su nadležnosti drugih tijela ili osoba unutar stranke.

(12) Politički tajnik je obvezan redovno informirati predsjednika stranke, organizacijskog tajnika i potpredsjednike o svim političkim aktivnostima, problemima ili pritužbama koje se tiču političkog djelovanja.

(13) Politički tajnik je obvezan kao tajnik Predsjedništva obavljati sve zadatke povezane s djelatnosti tajnika.

(14) Pojedine obveze i odgovornosti političkog tajnika mogu se odlukom Predsjedništva, donesenom dvotrećinskom (2/3) većinom svih članova Predsjedništva, dodijeliti drugom članu Predsjedništva isključivo na prijedlog političkog tajnika ili uz njegovu izričitu suglasnost.

Odgovornosti političkog tajnika

Članak 38.

(1) Politički tajnik je odgovoran za nadzor i osiguranje da sve političke aktivnosti unutar stranke budu u skladu s odlukama Predsjedništva i Sabora, te da se poštuju stranački statuti i smjernice.

(2) Politički tajnik je odgovoran za upravljanje političkim smjernicama stranke i osiguranje da se političke odluke, uključujući odluke o suradnjama i koalicijama, uspješno prenose nižim stranačkim tijelima i članstvu.

(3) Politički tajnik je odgovoran za politički razvoj ljudskih potencijala i kapaciteta na svim razinama u Mostu.

(4) Politički tajnik je zadužen za formalizaciju političkih sporazuma i koalicija te za praćenje njihovog provođenja.

(5) Politički tajnik je odgovoran za pripremanje političkih i izbornih analiza kako bi Predsjedništvo donosilo informirane političke odluke u interesu stranke.

(6) Politički tajnik je odgovoran za praćenje provođenja političkih smjernica i odluka koje donosi Predsjedništvo, te izvještavanje o statusu političke koordinacije i djelovanja.

(7) Politički tajnik je odgovoran za političku poruku i usmjeravanje kampanja prema ciljevima stranke, te mora pratiti uspješnost političkih kampanja i poduzimati korektivne mjere po potrebi.

(8) Politički tajnik je odgovoran za održavanje i jačanje političkih odnosa, a rezultati i status tih odnosa moraju se redovito izvještavati Predsjedništvu i predsjedniku stranke.

(9) Politički tajnik je odgovoran za osiguranje jasne podjele zadataka između političkih i operativnih aktivnosti, pri čemu je politički tajnik zadužen za politički smjer, a organizacijski tajnik za logističku provedbu.

(10) Politički tajnik je odgovoran za osiguranje da svi politički procesi budu usklađeni s djelokrugom ostalih tijela, uz izbjegavanje preklapanja u odgovornostima.

(11) Politički tajnik je odgovoran za pravovremeno pripremanje političkih izvješća i analiza za Predsjedništvo, kako bi se donijele informirane političke odluke.

(12) Politički tajnik je odgovoran za osiguranje učinkovite komunikacije između političkog vodstva stranke i organizacijskih tijela te za redovno informiranje Predsjedništva o političkim aktivnostima.

(13) Pojedine obveze i odgovornosti političkog tajnika mogu se odlukom Predsjedništva, donesenom dvotrećinskom (2/3) većinom svih članova Predsjedništva, dodijeliti drugom članu Predsjedništva isključivo na prijedlog političkog tajnika ili uz njegovu izričitu suglasnost.

ORGANIZACIJSKI TAJNIK

Prava i obveze organizacijskog tajnika stranke Most

Prava organizacijskog tajnika

Članak 39.

(1) Organizacijski tajnik vodi sve operativne i organizacijske aspekte stranke, uključujući administrativne, tehničke, financijske zadatke te upravljanje ljudskim resursima.

(2) Organizacijski tajnik ima pravo sudjelovati u odlučivanju o financijskim pitanjima stranke u dogovoru s predsjednikom i ostalim relevantnim tijelima.

(3) Organizacijski tajnik nadzire i koordinira sve logističke i tehničke aspekte stranačkih događanja, kampanja i sastanaka.

(4) Organizacijski tajnik nadzire rad svih stranačkih ureda, uključujući središnji ured i regionalne urede, te koordinira njihov rad.

(5) Organizacijski tajnik upravlja ljudskim resursima stranke, uključujući vođenje evidencije članstva i stranačkog osoblja te nadzor nad zaposlenicima stranke.

(6) Organizacijski tajnik pruža logističku podršku političkim kampanjama i stranačkim inicijativama u suradnji s političkim tajnikom i predsjednikom.

(7) Organizacijski tajnik upravlja administrativnim procesima, uključujući vođenje svih službenih dokumenata stranke.

(8) Organizacijski tajnik ima pravo na redovnu suradnju i komunikaciju s političkim tajnikom i predsjednikom kako bi se osigurala uspješna provedba političkih kampanja i inicijativa.

(9) Organizacijski tajnik upravlja operativnim i logističkim poslovima stranke, no bez miješanja u političke odluke ili nadležnosti drugih tijela.

(10) Organizacijski tajnik zaprima sve informacije koje su relevantne za operativno poslovanje stranke te njihovo prosljeđivanje nadležnim tijelima.

(11) Organizacijski tajnik ima pravo redovito izvještavati Predsjedništvo o svim operativnim, organizacijskim i kadrovskim pitanjima.

Obveze organizacijskog tajnika

Članak 40.

(1) Organizacijski tajnik je odgovoran za svakodnevno poslovanje stranke, uključujući koordinaciju između različitih tijela stranke te upravljanje svim resursima i ljudskim potencijalima.

(2) Organizacijski tajnik je odgovoran za izradu i provedbu financijskog plana stranke, uključujući planiranje proračuna i kontrolu troškova.

(3) Organizacijski tajnik je odgovoran za organizaciju stranačkih događaja, kao što su sjednice Sabora, stranačke konferencije, izbori i drugi događaji.

(4) Organizacijski tajnik je odgovoran za usklađivanje aktivnosti središnjih i regionalnih ureda, uključujući nadzor nad administrativnim i logističkim pitanjima.

(5) Organizacijski tajnik je obvezan osigurati točnost i ažuriranost evidencije o članovima stranke te koordinirati aktivnosti vezane za ljudske resurse, uključujući zapošljavanje, obuku i upravljanje zaposlenicima.

(6) Organizacijski tajnik je odgovoran za sve tehničke i logističke aspekte kampanja, uključujući najam prostora, nabavu materijala, transport i tehničku podršku.

(7) Organizacijski tajnik je odgovoran za čuvanje, arhiviranje i pravilno vođenje dokumentacije koja je važna za rad stranke, uključujući zapisnike sa sjednica, ugovore i druge pravne akte.

(8) Organizacijski tajnik je obvezan redovito komunicirati s političkim tajnikom kako bi koordinirao logističke i tehničke aspekte kampanja, ali bez preuzimanja odgovornosti za političke odluke.

(9) Organizacijski tajnik je obvezan poštovati prava i obveze drugih tijela stranke, posebno političkog tajnika i predsjednika, te osigurati da operativni i logistički zadaci budu obavljeni bez preklapanja nadležnosti.

(10) Organizacijski tajnik je obvezan odmah prosljeđivati sve informacije koje zaprimi, a koje su u nadležnosti drugih tijela ili osoba unutar stranke.

(11) Organizacijski tajnik je obvezan redovno informirati predsjednika stranke o svim operativnim, logističkim i kadrovskim aktivnostima, problemima ili pitanjima vezanim za rad stranke.

(12) Pojedine obveze i odgovornosti organizacijskog tajnika mogu se odlukom Predsjedništva, donesenom dvotrećinskom (2/3) većinom svih članova Predsjedništva, dodijeliti drugom članu Predsjedništva isključivo na prijedlog organizacijskog tajnika ili uz njegovu izričitu suglasnost.

Odgovornosti organizacijskog tajnika

Članak 41.

(1) Organizacijski tajnik je odgovoran za osiguranje da stranačke aktivnosti i poslovanje budu provedeni na organiziran i učinkovit način, u skladu sa statutom stranke i odlukama Predsjedništva.

(2) Organizacijski tajnik je odgovoran za upravljanje financijama stranke na način da su svi troškovi transparentni, zakonski usklađeni i učinkoviti, te za redovito financijsko izvještavanje Predsjedništvu i Nadzornom odboru.

(3) Organizacijski tajnik je odgovoran za osiguranje da svi događaji budu pravilno organizirani, tehnički podržani i da su svi resursi pravilno alocirani kako bi stranka funkcionirala bez zastoja.

(4) Organizacijski tajnik je odgovoran za održavanje učinkovite komunikacije i koordinacije između središnjih i lokalnih tijela stranke te za osiguranje pravovremenog izvršavanja administrativnih zadataka.

(5) Organizacijski tajnik je odgovoran za upravljanje ljudskim resursima stranke, uključujući nadzor nad zaposlenicima, zapošljavanje, edukaciju i osposobljavanje osoblja te osiguravanje usklađenosti s pravnim okvirima koji reguliraju radne odnose.

(6) Organizacijski tajnik je odgovoran za tehničku i logističku provedbu kampanja, osiguravajući da su svi resursi dostupni i pravilno raspoređeni te da tehnička provedba kampanja bude besprijekorna.

(7) Organizacijski tajnik je odgovoran za pravilno vođenje i čuvanje dokumentacije stranke, te za osiguranje pristupa relevantnim dokumentima članovima Predsjedništva i drugim ovlaštenim osobama.

(8) Organizacijski tajnik je odgovoran za pravovremeno pripremanje operativnih, financijskih i kadrovskih izvještaja te za pružanje potrebnih informacija Predsjedništvu kako bi se donijele ključne odluke o poslovanju stranke.

(9) Pojedine obveze i odgovornosti organizacijskog tajnika mogu se odlukom Predsjedništva, donesenom dvotrećinskom (2/3) većinom svih članova Predsjedništva, dodijeliti drugom članu Predsjedništva isključivo na prijedlog organizacijskog tajnika ili uz njegovu izričitu suglasnost.

MEĐUNARODNI TAJNIK

Prava i obveze

Poduzimanje međunarodnih aktivnosti

Članak 42.

(1) Međunarodni tajnik odgovoran je za koordinaciju i realizaciju svih međunarodnih i europskih aktivnosti Mosta u skladu s uputama i odlukama Predsjedništva.

(2) Aktivnosti međunarodnog tajnika uključuju:

a) sudjelovanje na međunarodnim i europskim političkim događajima, forumima, konferencijama i kongresima

b) u dogovoru s predsjednikom stranke predstavljanje Mosta u komunikaciji s međunarodnim i europskim političkim organizacijama, strankama, institucijama i veleposlanstvima

c) unaprjeđenje međunarodne suradnje kroz inicijative koje pridonose boljim odnosima s političkim partnerima i organizacijama iz drugih zemalja.

Izvještavanje o ključnim djelovanjima

Članak 43.

(1) Međunarodni tajnik dužan je pravovremeno obavijestiti te dostaviti na odlučivanje i postupanje Predsjedništvu Mosta sva ključna djelovanja, uključujući:

a) sklapanje međunarodnih partnerstava

b) preuzimanje važnih obveza ili donošenje odluka s međunarodnim utjecajem.

(2) Izvještaj se dostavlja Predsjedništvu na odlučivanje kako bi se osigurala usklađenost s ciljevima i smjernicama stranke.

Izrada strateških prijedloga

Članak 44.

Međunarodni tajnik predlaže strateške planove za međunarodno pozicioniranje Mosta, uključujući:

a) prijedloge za suradnju s međunarodnim političkim i društvenim organizacijama

b) razradu strategije za uključivanje Mosta u međunarodne političke saveze ili mreže

c) preporuke za članstvo u međunarodnim organizacijama ili sudjelovanje u specifičnim projektima.

Redovito izvještavanje Predsjedništva

Članak 45.

(1) Međunarodni tajnik najmanje jednom godišnje podnosi detaljan izvještaj Predsjedništvu Mosta o poduzetim aktivnostima, rezultatima i postignućima.

(2) Izvještaj uključuje analizu međunarodnih odnosa Mosta, provedene aktivnosti, sastanke, prijedloge za buduće korake i pregled potencijalnih izazova.

Suradnja s drugim tijelima i članovima

Članak 46.

(1) Međunarodni tajnik surađuje s predsjednikom i političkim tajnikom kako bi osigurao usklađenost međunarodnih aktivnosti s ciljevima i politikama Mosta.

(2) Koordinira aktivnosti s organizacijskim tajnikom radi organizacije međunarodnih događaja.

(3) Sudjeluje u edukaciji članova stranke o važnosti i utjecaju međunarodnih odnosa.

Zastupanje stranke

Članak 47.

(1) Međunarodni tajnik predstavlja Most u pregovorima i raspravama na međunarodnoj razini, u skladu s ciljevima stranke i smjernicama Predsjedništva.

(2) Odgovoran je za održavanje ugleda stranke u međunarodnom okruženju.

Planiranje i realizacija međunarodnih projekata

Članak 48.

(1) Međunarodni tajnik planira i provodi europske i međunarodne projekte od značaja za Most.

(2) Osigurava pravovremeno i učinkovito ispunjavanje obveza prema međunarodnim i europskim partnerima.

Pridržavanje etičkih standarda

Članak 49.

(1) Međunarodni tajnik obvezuje se na pridržavanje najviših standarda profesionalnosti i transparentnosti u svim međunarodnim i europskim aktivnostima.

(2) Pojedine obveze i odgovornosti međunarodnog tajnika mogu se odlukom Predsjedništva, donesenom dvotrećinskom (2/3) većinom svih članova Predsjedništva, dodijeliti drugom članu Predsjedništva isključivo na prijedlog međunarodnog tajnika ili uz njegovu izričitu suglasnost.

TAJNIK ZA MLADE

Prava i obveze

Predsjednik Kluba mladih Mosta

Članak 50.

(1) Tajnik za mlade obnaša funkciju predsjednika Kluba mladih Mosta i kao takav predstavlja Klub mladih u svim internim i eksternim aktivnostima.

(2) Odgovoran je za unaprjeđenje rada Kluba mladih i promicanje njegovih ciljeva u skladu s politikama Mosta.

Izbor tajnika za mlade

Članak 51.

(1) Tajnika za mlade biraju članovi Kluba mladih.

(2) Izborni proces mora biti transparentan i proveden u skladu s demokratskim načelima Mosta.

Članstvo u Predsjedništvu Mosta

Članak 52.

(1) Tajnik za mlade automatski postaje član Predsjedništva Mosta od trenutka kada je izabran na tu funkciju.

(2) Njegovo članstvo u Predsjedništvu traje dok obnaša dužnost tajnika za mlade.

(3) Aktivno sudjeluje u radu Predsjedništva, zastupajući interese i perspektive mladih članova Mosta.

Upravljanje radom Kluba mladih Mosta

Članak 53.

(1) Tajnik za mlade upravlja radom Kluba mladih Mosta, organizira sastanke i koordinira aktivnosti članova Kluba.

(2) Odgovoran je za provedbu programa i inicijativa Kluba mladih te njihovo usklađivanje s ciljevima Mosta.

(3) Osigurava transparentnost i učinkovitost rada Kluba mladih te pravovremeno rješava unutarnje izazove i poteškoće.

Odgovornost za stručne preduvjete

Članak 54.

(1) Tajnik za mlade osigurava stručne preduvjete za pripremu i rad Kluba mladih Mosta, uključujući organizaciju edukacija, radionica i drugih aktivnosti usmjerenih na jačanje kapaciteta mladih članova.

(2) Brine za provedbu odluka Kluba mladih te prati njihovu realizaciju.

Provođenje odluka Kluba mladih Mosta

Članak 55.

(1) Tajnik za mlade zadužen je za operativnu provedbu odluka Kluba mladih, uključujući koordinaciju članova i resursa potrebnih za njihovu realizaciju.

(2) Potiče članove na aktivno sudjelovanje u radu Kluba te osigurava podršku u ostvarivanju njihovih ideja i inicijativa.

Dodatne aktivnosti vezane uz rad Kluba mladih Mosta

Članak 56.

(1) Tajnik za mlade organizira i provodi aktivnosti usmjerene na promicanje interesa mladih u Mostu, uključujući kampanje, projekte i suradnje s drugim organizacijama.

(2) Predstavlja Klub mladih Mosta u internim tijelima Mosta i prema vanjskim partnerima.

(3) Djeluje kao veza između Kluba mladih i ostalih tijela Mosta.

Reguliranje načina rada poslovnikom

Članak 57.

(1) Način rada tajnika za mlade uređuje se poslovnikom koji donosi Klub mladih Mosta.

(2) Tajnik za mlade osigurava da se poslovnik redovito ažurira u skladu s potrebama Kluba mladih i politikama Mosta.

(3) Aktivno se zalaže za poštivanje poslovnika u svim aspektima rada Kluba mladih.

Etičko i odgovorno djelovanje

Članak 58.

(1) Tajnik za mlade obvezuje se na odgovorno i profesionalno obavljanje svoje dužnosti, pridržavajući se najviših standarda etičkog djelovanja.

(2) Odgovoran je za osiguranje ugleda Kluba mladih i Mosta u javnosti te u internim procesima stranke.

POTPREDSJEDNICI

Prava i obveze potpredsjednika stranke Most

Prava potpredsjednika stranke Most

Članak 59.

(1) Potpredsjednici imaju pravo sudjelovati u strateškom planiranju i donošenju ključnih odluka unutar Predsjedništva stranke.

(2) Potpredsjednici imaju pravo na sudjelovanje u provedbi političkih inicijativa po nalogu predsjednika, no bez izravne kontrole nad političkim operacijama.

(3) Potpredsjednici imaju pravo zamijeniti predsjednika u vođenju sjednica Predsjedništva ili Glavnog odbora u njegovoj odsutnosti, ali bez preuzimanja ovlasti organizacijskog tajnika za vođenje organizacije, operativnog rada, administracije ili financija.

(4) Potpredsjednici imaju pravo sudjelovati u političkim pregovorima s drugim strankama ili koalicijskim partnerima, uz odobrenje Predsjedništva i uz obvezu izvještavanja Predsjedništva.

(5) Potpredsjednici imaju pravo sudjelovati u nadzoru provođenja odluka donesenih na sjednicama Predsjedništva i Sabora.

(6) Potpredsjednici imaju pravo na koordinaciju s regionalnim i lokalnim tijelima stranke radi osiguranja političke kohezije na svim razinama.

(7) Potpredsjednici imaju pravo savjetovati Predsjedništvo o političkoj strategiji kampanja na lokalnim, regionalnim i nacionalnim razinama.

(8) Potpredsjednici imaju pravo na pristup svim relevantnim informacijama o političkom stanju stranke kako bi mogli pružiti podršku predsjedniku.

(9) Potpredsjednici imaju pravo sudjelovati u radu svih stranačkih tijela, no bez narušavanja nadležnosti i ovlasti koje pripadaju drugim funkcijama.

(10) Potpredsjednici imaju pravo na zaprimanje informacija koje se odnose na političke i operativne aktivnosti stranke, uz obvezu da ih proslijede relevantnim osobama.

(11) Potpredsjednici imaju pravo na redovnu komunikaciju i konzultacije s organizacijskim i političkim tajnikom radi osiguranja učinkovitog upravljanja strankom.

Obveze potpredsjednika stranke Most

Članak 60.

(1) Potpredsjednici su obvezni pružati podršku predsjedniku u donošenju političkih odluka te ga zastupati u njegovoj odsutnosti, no bez preuzimanja odgovornosti za financijske ili organizacijske aspekte koji pripadaju organizacijskom tajniku ili političke koje pripadaju političkom tajniku.

(2) Potpredsjednici su obvezni pratiti provođenje stranačkih politika donesenih na sjednicama Predsjedništva i drugih stranačkih tijela.

(3) Potpredsjednici su obvezni voditi stranku kroz hitne političke situacije u slučaju spriječenosti predsjednika, no ne smiju se miješati u dugoročne organizacijske procese.

(4) Potpredsjednici su obvezni pružiti savjetodavnu ulogu u političkim pregovorima, ali ne smiju preuzimati dužnosti političkog tajnika ili druge osobe imenovane za vođenje pregovora.

(5) Potpredsjednici su obvezni osigurati da niže razine organizacije provode političke smjernice i odluke, no bez uključivanja u tehničku provedbu koja je u nadležnosti organizacijskog tajnika.

(6) Potpredsjednici su odgovorni za osiguranje da političke smjernice Predsjedništva budu jasno komunicirane prema županijskim i gradskim organizacijama, odnosno povjerenicima.

(7) Potpredsjednici su obvezni pružati podršku u oblikovanju političkih poruka i strateških smjernica kampanja, no ne smiju se miješati u tehničku provedbu kampanja, što je zadaća organizacijskog tajnika.

(8) Potpredsjednici su obvezni redovito izvještavati Predsjedništvo o stanju na terenu, posebno o političkim inicijativama i reakcijama članstva.

(9) Potpredsjednici su obvezni poštovati prava i obveze drugih tijela stranke, uključujući organizacijskog i političkog tajnika, te se ne smiju miješati u njihove zadatke.

(10) Potpredsjednici su obvezni odmah dostavljati sve informacije koje zaprimaju, a koje su u nadležnosti drugih tijela ili osoba unutar stranke.

(11) Potpredsjednici su obvezni redovno komunicirati s organizacijskim i političkim tajnikom, osiguravajući da sve relevantne informacije ili pitanja budu brzo prenesena.

Odgovornosti potpredsjednika stranke Most

Članak 61.

(1) Potpredsjednici su odgovorni za pružanje podrške predsjedniku u usmjeravanju političkog djelovanja stranke, uključujući vanjske odnose i pregovore, ali bez izravnog upravljanja stranačkim resursima, osim kada je drugačije odlučeno na Predsjedništvu za pojedine projekte.

(2) Potpredsjednici su odgovorni za održavanje komunikacije između Predsjedništva i članstva na nižim razinama, kao što su županijske i gradske organizacije, no bez uključivanja u svakodnevne operativne zadatke političkog ili organizacijskog tajnika.

(3) Potpredsjednici su odgovorni za preuzimanje političke odgovornosti za donošenje privremenih odluka u odsutnosti predsjednika, dok ključne odluke o financijama i organizaciji donosi organizacijski tajnik, a o politikama Predsjedništvo na prijedlog političkog tajnika.

(4) Potpredsjednici su odgovorni za podržavanje predsjednika i političkog tajnika u vanjskim političkim pregovorima i komunikaciji, s naglaskom na politički smjer stranke, bez operativne koordinacije.

(5) Potpredsjednici su odgovorni za nadgledanje političke provedbe odluka, dok organizacijske i administrativne zadatke nadzire organizacijski tajnik.

(6) Potpredsjednici u dogovoru s političkim tajnikom i Predsjednikom stranke odgovorni su za održavanje redovitih sastanaka s regionalnim i lokalnim čelnicima radi osiguranja političke usklađenosti, no bez upravljanja operativnim aspektima.

(7) Potpredsjednici su odgovorni za savjetodavnu ulogu u političkom aspektu kampanja, dok organizacijsku i tehničku podršku političkom tajniku u kampanjama pruža organizacijski tajnik ili druga osoba koju na temelju odluke imenuje Predsjedništvo.

(8) Potpredsjednici su suodgovorni za osiguranje učinkovite komunikacije između vodstva stranke i članstva, no ne preuzimaju odgovornost za organizacijske, operativne i administrativne zadatke.

(9) Potpredsjednici su odgovorni za jasno razumijevanje i poštivanje ovlasti drugih tijela i funkcija unutar stranke kako bi se izbjegao sukob nadležnosti.

(10) Potpredsjednici su odgovorni za osiguranje da sve zaprimljene informacije ili pritužbe budu proslijeđene organizacijskom tajniku, političkom tajniku i predsjedniku stranke.

(11) Potpredsjednici su odgovorni za redovnu komunikaciju s organizacijskim i političkim tajnikom kako bi osigurali učinkovito upravljanje strankom i brzo rješavanje pitanja.

Prava članova Predsjedništva

Članak 62.

(1) Članovi Predsjedništva imaju pravo sudjelovati u donošenju svih odluka koje donosi Predsjedništvo, uključujući pitanja političkog smjera, donošenje Financijskog plana i programa, organizacijskih i operativnih aktivnosti.

(2) Članovi Predsjedništva imaju pravo glasa prilikom odlučivanja o prijedlozima i odlukama na sjednicama Predsjedništva.

(3) Članovi Predsjedništva imaju pravo predlagati inicijative koje su spremni voditi, predlagati teme za rasprave i prijedloge o političkim, organizacijskim i operativnim pitanjima stranke, te pokretati pitanja od važnosti za rad stranke.

(4) Članovi Predsjedništva imaju pravo na redovitu informiranost o svim ključnim pitanjima stranke, političke inicijative, kampanje i unutarnje organizacijske aktivnosti te pratiti provedu Financijskog plana i programa kako je propisano Statutom.

(5) Članovi Predsjedništva imaju pravo biti imenovani u različita radna tijela ili odbore unutar stranke, ovisno o potrebama stranke i njihovim kompetencijama.

Obveze članova Predsjedništva

Članak 63.

(1) Članovi Predsjedništva obvezni su redovito prisustvovati sjednicama Predsjedništva i aktivno sudjelovati u raspravama i donošenju odluka.

(2) Članovi Predsjedništva obvezni su aktivno sudjelovati u raspravama o političkim i organizacijskim pitanjima te iznositi svoje mišljenje i prijedloge u skladu s ciljevima stranke.

(3) Članovi Predsjedništva dužni su djelovati u skladu sa statutom stranke, Etičkim kodeksom i pravilnicima stranke te osigurati da njihovo ponašanje odražava vrijednosti stranke.

(4) Članovi Predsjedništva obvezni su redovito komunicirati s članstvom stranke na lokalnim i regionalnim razinama, te osigurati dvosmjernu komunikaciju između Predsjedništva i članstva, a o čemu su obvezni izvijestiti predsjednika, organizacijskog i političkog tajnika.

(5) Članovi Predsjedništva obvezni su čuvati povjerljive informacije o radu stranke i odlukama Predsjedništva, te osigurati da takve informacije ne budu neovlašteno dostupne trećim stranama.

Odgovornosti članova Predsjedništva

Članak 64.

(1) Članovi Predsjedništva odgovorni su za donošenje informiranih odluka o političkim i organizacijskim pitanjima stranke, te su suodgovorni za njihov ishod i provedbu na svim razinama stranačke organizacije.

(2) Članovi Predsjedništva dužni su nadzirati i pratiti provedbu odluka koje donese Predsjedništvo, te redovito izvještavati o eventualnim problemima ili izazovima u provedbi.

(3) Članovi Predsjedništva imaju odgovornost zastupati interese stranke na svim razinama te osigurati da djelovanje stranke bude usklađeno s političkim smjernicama i ciljevima stranke.

(4) Ako budu imenovani u radna tijela, članovi Predsjedništva odgovorni su za izvršavanje zadataka i aktivnosti koje im dodijeli Predsjedništvo te za pružanje redovitih izvještaja o radu tih tijela.

(5) Članovi Predsjedništva odgovorni su za promicanje ciljeva i programa stranke među članovima, biračima i širom javnosti te za osiguranje da stranačka politika bude jasno komunicirana prema van.

Prestanak mandata Predsjedništva u slučaju ostavke predsjednika

Članak 65.

(1) Ako bilo koji od izabranih članova Predsjedništva, osim predsjednika stranke, podnese ostavku, njegov mandat prestaje s danom prihvaćanja ostavke. Ostalim članovima Predsjedništva mandat ostaje nepromijenjen, osim u slučaju kada ostavku podnese predsjednik stranke, u kojem slučaju mandat cijelom Predsjedništvu prestaje sukladno stavku 2. ovog članka.

(2) U slučaju podnošenja ostavke predsjednika stranke Most, mandat svih članova Predsjedništva automatski prestaje. Stranka je dužna, u roku od 45 dana od dana ostavke, provesti nove izbore za predsjednika stranke i ostale članove Predsjedništva, u skladu s odredbama ovog Statuta.

(3) Glavni odbor Stranke saziva i raspisuje izbore iz stavka 2. ovog članka, a sjednicom Glavnog odbora na kojoj se donosi odluka o raspisivanju izbora predsjeda najstariji član Glavnog odbora po dobi.

Prijenos prava, obveza i odgovornosti
 unutar Predsjedništva

Članak 66.

(1) Pojedina prava, obveze i odgovornosti predsjednika, potpredsjednika, članova Predsjedništva, organizacijskog tajnika, međunarodnog tajnika, političkog tajnika i tajnika za mlade propisana ovim Statutom mogu biti prenesene na drugog člana Predsjedništva posebnom odlukom Predsjedništva, uz jasno određene ovlasti i vremenski okvir preuzimanja.

(2) Odlukom iz stavka 1. ovog članka mora se precizno navesti koja prava, obveze i odgovornosti se prenose, na kojeg člana Predsjedništva i u kojem trajanju, pri čemu imenovana osoba preuzima punu odgovornost za izvršenje prenesenih ovlasti.

(3) Član Predsjedništva kojem su prenesene ovlasti dužan je Predsjedništvo redovito izvještavati o izvršenju preuzetih obveza te se prijenos ovlasti ne smije tumačiti kao trajna izmjena nadležnosti utvrđenih ovim Statutom.

(4) Predsjedništvo može u bilo kojem trenutku opozvati ili izmijeniti odluku o prijenosu ovlasti ako procijeni da je to potrebno za učinkovito funkcioniranje stranke.

Nadzorni odbor

Članak 67.

(1) Nadzorni odbor ima tri člana.

(2) Članovi Nadzornoga odbora ne smiju biti članovi nijednoga drugoga središnjega tijela Mosta.

(3) Članove Nadzornog odbora biraju svi članovi Mosta, a njegova predsjednika između sebe na prvoj sjednici, nakon provedenih izbora, među sobom biraju članovi tog odbora.

Odlučivanje Nadzornog odbora

Članak 68.

(1) Sjednice Nadzornog odbora saziva predsjednik Nadzornog odbora a mogu ih sazvati i dvije trećine (2/3) članova Nadzornog odbora.

(2) Nadzorni odbor valjano zasjeda i odlučuje ako su prisutni svi članovi.

(3) Sve odluke Nadzorni odbor donosi većinom glasova svih članova.

(4) O radu Nadzornog odbora vodi se zapisnik.

Uloga Nadzornog odbora

Članak 69.

Nadzorni odbor političke stranke (u daljnjem tekstu: NO) obavlja nadzor nad zakonitošću, pravilnošću i svrhovitošću rada stranke, uključujući nadzor nad financijskim poslovanjem i korištenjem sredstava stranke, u skladu s odredbama ovog Statuta i važećim zakonima Republike Hrvatske.

Obveze Nadzornog odbora

Članak 70.

NO je dužan:

(1) izraditi godišnji plan nadzora koji jasno definira ciljeve, metode i vremenski okvir nadzora u skladu sa statutarnim ovlastima te ga dostaviti na odobrenje Predsjedništvu stranke

(2) pratiti zakonitost i usklađenost poslovanja stranke kroz pregled financijskih izvještaja i ključnih odluka

(3) podnositi redovita izvješća o rezultatima svog rada Predsjedništvu, uključujući zaključke i preporuke za poboljšanje poslovanja

(4) osigurati povjerljivost podataka do kojih dolazi tijekom nadzora i spriječiti njihovo neovlašteno korištenje ili otkrivanje

(5) postupati u skladu s usvojenim planom nadzora.

Ovlasti Nadzornog odbora

Članak 71.

NO ima sljedeće ovlasti:

(1) podnijeti prijedloge za poboljšanje financijskog upravljanja i poslovanja stranke

(2) može zatražiti očitovanje odgovornih tijela stranke o pitanjima od značaja za poslovanje stranke

(3) zaprima pritužbe na kršenje odredaba Statuta ili rušenja ugleda stranke od strane svih članova Mosta

(4) u slučajevima iz članka 12.a stavka 5. Statuta Mosta odlučuje o pokretanju stegovnog postupka i provodi stegovni postupak kao prvostupanjsko tijelo

(5) u slučajevima iz članka 12.a stavka 3. Statuta Mosta odlučuje o žalbi kao drugostupanjsko tijelo

(6) u slučaju iz članka 12.a stavka 10. Statuta Mosta provodi žuran stegovni postupak.

Zahtjev za dokumentacijom

Članak 72.

Zahtjevi NO-a za dostavu pojedinačnih dokumenata moraju ispunjavati sljedeće uvjete:

(1) Prijedlog za podnošenje zahtjeva članovima NO-a predlaže predsjednik NO-a.

(2) Odluku o podnošenju zahtjeva mora donijeti većina članova NO-a na sjednici koja je prethodno sazvana u skladu s pravilima o radu NO-a.

(3) Zahtjev mora biti podnesen u pisanom obliku, jasno obrazložen i vezan uz konkretan predmet nadzora.

(4) Zahtjev mora biti usklađen s godišnjim planom nadzora.

(5) NO može tražiti dokumentaciju koja se odnosi na razdoblje trajanja njegovog mandata.

Pravila postupanja s dokumentacijom

Članak 73.

NO je dužan pridržavati se sljedećih pravila pri korištenju i čuvanju dokumentacije:

(1) Svi dokumenti kojima NO dobije pristup moraju se koristiti isključivo za svrhe nadzora i ne smiju se dalje distribuirati.

(2) NO je odgovoran za zaštitu povjerljivosti podataka i sprječavanje njihovog neovlaštenog korištenja ili otkrivanja.

Ograničenja ovlasti Nadzornog odbora

Članak 74.

NO nema ovlasti:

(1) samostalno donositi odluke koje utječu na poslovanje stranke

(2) tražiti dokumentaciju koja nije izravno povezana s njegovim zadatkom nadzora

(3) uplitati se u operativno upravljanje ili donositi izvršne odluke vezane uz svakodnevne aktivnosti stranke.

Izvještavanje i transparentnost

Članak 75.

NO je dužan Glavnom odboru podnositi redovita polugodišnja i godišnja izvješća o svom radu, koja moraju sadržavati:

(1) sažetak nadzornog plana i aktivnosti

(2) zaključke o provedenom nadzoru

(3) preporuke za poboljšanja i unaprjeđenje rada stranke.

Dodatne zadaće Nadzornog odbora

Članak 76.

Nadzorni odbor, osim ovlasti i obveza navedenih u ovom poglavlju, provodi i druge postupke i aktivnosti uređene preostalim odredbama ovog Statuta, djelujući u skladu s važećim zakonima, Etičkim kodeksom, pravilnicima i odlukama tijela stranke.

Trajanje mandata, ostavke i opozivi tijela Mosta

Članak 77.

(1) Mandat svih tijela Mosta i njegovih članova traje četiri godine, a članovima koji su naknadno priključeni Predsjedništvu i Glavnom odboru do isteka mandata toga tijela.

(2) U slučaju da se unutarstranački izbori ne održe u roku propisanom ovim Statutom, moraju se održati najkasnije u roku propisanom zakonom za zasjedanje najvišeg tijela stranke.

(3) Član svakoga tijela pisanu ostavku podnosi tijelu nadležnom za raspisivanje izbora, a obavijest o tome istodobno dostavlja tijelu čiji je bio član.

(4) Podnošenjem ostavke član stranke više se ne smatra članom tijela u koje je bio izabran, pa mu se više ne mora dostavljati poziv na sjednice, niti se ubraja u kvorum. Tijelo može nastaviti raditi sve dok je broj članova veći od polovice broja članova određenog tijela predviđenih Statutom.

(5) U slučaju podnošenja ostavke Predsjednika stranke Most, mandat svih članova Predsjedništva automatski prestaje. Stranka je dužna, u roku od 45 dana od dana ostavke, provesti nove izbore za predsjednika stranke i ostale članove Predsjedništva, u skladu s odredbama ovog Statuta.

(6) Ako se raspišu prijevremeni izbori za članove Nadzornog odbora, u slučaju iz članka 12.a stavka 15. ovog Statuta, mandat članova Nadzornog odbora traje do izbora novih članova.

Članak 78.

Za obavljanje stručnih, administrativnih i tehničkih poslova središnjih tijela Mosta i odlukom Predsjedništva može se osnovati Središnji ured Mosta.

V. TERITORIJALNI USTROJ

Članak 79.

(1) Teritorijalni ustroj Mosta usklađuje se s političko-teritorijalnim ustrojem Republike Hrvatske.

(2) Teritorijalni ustroj Mosta čine općinska, gradska i županijska organizacija.

(3) Most može uspostaviti međuopćinsku/međugradsku i regionalnu suradnju ustrojstvenih oblika iz stavka 1. i 2. ovog članka.

Članak 80.

(1) Temeljni ustrojstveni oblik Mosta općinska je ili gradska organizacija koja djeluje na području općine ili grada.

(2) Općinska ili gradska organizacija ima gradsku (općinsku) skupštinu, predsjednika, glavni odbor i tajnika.

Članak 81.

(1) Županijska organizacija ustrojstveni je oblik koji se osniva za područje određene županije, a čine je sve općinske i gradske organizacije s područja te županije.

(2) Županijska organizacija ima županijsku skupštinu, predsjednika, glavni odbor i tajništvo.

Članak 82.

(1) Grad Zagreb je zasebna organizacija koja je jednaka županijskoj organizaciji.

(2) Gradske četvrti u Gradu Zagreba u svome statusu izjednačene su s općinskim i gradskim organizacijama.

Članak 83.

(1) Regionalnu organizaciju čine svi predsjednici županijskih organizacija i regionalni koordinator kojeg imenuje predsjednik Mosta.

(2) Regionalni koordinator stječe politički legitimitet na temelju imenovanja od strane predsjednika Mosta kojeg biraju članovi Mosta.

(3) Regionalni koordinator, uz prethodnu suglasnost političkog tajnika, može obavljati razgovore s političkim predstavnicima na području regije za koju je imenovan.

(4) Osoba koja je obnaša ili je obnašala dužnost regionalnog koordinatora ne može biti kandidat na izbornim listama Mosta za:

– općinska vijeća,

– gradska vijeća,

– županijske skupštine,

– Hrvatski sabor,

– Europski parlament,

za vrijeme trajanja dužnosti regionalnog koordinatora ili prije isteka roka od 12 mjeseci od dana prestanka obnašanja dužnosti regionalnog koordinatora.

Ova odredba uvedena je radi očuvanja nepristranosti i profesionalne distance regionalnog koordinatora od izbornog procesa te sprječavanja stvarne ili prividne zlouporabe funkcije u svrhu osobne političke promocije.

Zabrana se odnosi na sve kandidature unutar izbornih listi Mosta, neovisno o tome je li kandidat formalno predložen od strane treće osobe ili uključen putem neovisne liste povezane sa strankom.

Članak 84.

(1) Zadaće ustrojstvenih oblika su:

– raspravljanje o političkim, društvenim, lokalnim i drugim problemima te savjetovanje Predsjedništva Mosta o svim pitanjima u okviru vlastita djelokruga

– redovito analiziranje lokalnih političkih i društvenih problema te identificiranje ključnih izazova i prilika na svom području djelovanja

– organizacija tematskih sastanaka, javnih tribina i okruglih stolova te provedba drugih aktivnosti kako bi se prikupila mišljenja članova i građana

– dostavljanje financijskog plana i plana rada organizacije, izvještaja, zaključaka, preporuka i prijedloga rješenja Predsjedništvu Mosta, uz praćenje implementacije danih preporuka

– provedba drugih aktivnosti koje proizlaze iz djelovanja lokalne organizacije

– provođenje stranačke politike, odluka i uputa viših te središnjih tijela Mosta na području djelovanja koordinacije

– aktivno komuniciranje odluka i uputa viših tijela Mosta članovima organizacije te osiguravanje njihovog provođenja u skladu s postavljenim ciljevima

– organizacija edukacija, radionica i sastanaka te drugih aktivnosti kako bi članstvo bilo upoznato s aktualnom stranačkom politikom i smjernicama

– kontinuirano praćenje provedbe zadataka te izvještavanje viših tijela Mosta o napretku i izazovima

– predlaganje Predsjedništvu Mosta kandidata na izborima za tijela lokalne i područne (regionalne) samouprave i izborima za Hrvatski sabor

– sudjelovanje u planiranju i organizaciji izbornih kampanja u suradnji s višim tijelima Mosta

– provođenje aktivnosti u kampanji na terenu, uključujući organizaciju javnih događaja, distribuciju promotivnih materijala i mobilizaciju članova

– koordinacija i praćenje aktivnosti svih članova i volontera angažiranih u kampanji

– osiguranje pravovremene i učinkovite realizacije svih operativnih obveza vezanih uz izbornu kampanju, uključujući logistiku, komunikaciju i izvještavanje

– uspostavljanje radnih tijela i povjerenstva za određena pitanja na njihovu području – djelovanje usmjereno na stalno podizanje kvalitete članstva na svojemu području

– provođenje aktivnosti kampanje na terenu, uključujući organizaciju javnih događaja, distribuciju promotivnih materijala i mobilizaciju članova te drugih aktivnosti sukladno uputama Predsjedništva ili organizacijskog tajnika

– koordinacija i praćenje aktivnosti svih članova i volontera angažiranih u kampanji

– osiguranje pravovremene i učinkovite realizacije svih operativnih obveza vezanih uz izbornu kampanju, uključujući logistiku, komunikaciju i izvještavanje.

(2) Članovi predstavničkih tijela u jedinicama lokalne i područne (regionalne) samouprave koji su izabrani na listama Mosta obvezni su:

– redovito izvješćivati o svojem političkom djelovanju (dostavljati pisana ili usmena izvješća o svojim aktivnostima i postignućima u predstavničkim tijelima te drugim aktivnostima koja provode kao izabrani članovi predstavničkih tijela

– informirati tijela Mosta o važnim lokalnim pitanjima, inicijativama i izazovima

– pravovremeno i upućeno raspravljati o pitanjima od lokalnog značaja, u skladu s nadležnostima tijela u koje su izabrani vodeći se stručnim i informiranim pristupom

– zalagati se za rješenja koja su u skladu s interesima lokalne zajednice i politikama Mosta

– svoje dužnosti obavljati savjesno i pošteno, vodeći uvijek računa o najboljem interesu lokalne zajednice i ugledu Mosta

– odazvati se na svaki obrazloženi poziv nadležnog predsjednika organizacije ili Povjerenika ako koordinacija za to područje nije ustrojena, predsjednika Mosta i organizacijskog tajnika Mosta

– surađivati sa Središnjim uredom Mosta

– aktivno doprinositi u radu nadležne organizacije Mosta, odnosno povjerenika u slučaju da organizacija nije osnovana kao i u tijelima Mosta u koja su izabrani

– poticati suradnju s članstvom Mosta sa svojeg područja političkog djelovanja i

– pridržavati se u svemu odredbi Statuta Mosta i Etičkog kodeksa Mosta kao i drugih općih akata Mosta.

(3) Za slučaj privremene ili trajnije spriječenosti da izabrani članovi postupaju u skladu s odredbama stavka 2. ovog članka, kad god je to moguće, obvezni su primijeniti institute mirovanja mandata ili ostavke.

(4) Zadaća je predsjednika županijske organizacije Mosta koji je izabran za pojedinu jedinicu područne (regionalne) samouprave, odnosno povjerenika koji je imenovan ako koordinacija nije osnovana, da u roku od 60 dana od dana održavanja lokalnih izbora pripremi sve potrebno za koordinaciju rada članova izabranih na listama Mosta u predstavnička tijela u jedinicama lokalne i u područnoj (regionalnoj) samoupravi na tom području, te da potiče njihovu kontinuiranu suradnju i razmjenu iskustava u lokalnom političkom djelovanju.

(5) Zadaća je svih izabranih županijskih organizacija Mosta, odnosno imenovanih povjerenika ako organizacija nije osnovana, da oni surađuju i da potiču suradnju svih članova predstavničkih tijela izabranih na listama Mosta na području Republike Hrvatske.

(6) Djelovanje, prava i dužnosti gradskih, općinskih i županijskih organizacija Mosta, kao i članova predstavničkih tijela u jedinicama lokalne i područne (regionalne) samouprave detaljnije se propisuju i razrađuju Pravilnikom o teritorijalnom ustrojstvu Mosta.

Članak 85.

(1) Odluku o osnivanju i raspuštanju organizacija donosi Predsjedništvo.

(2) Postupak osnivanja županijskih organizacija započinje na prijedlog Predsjedništva i/ili na prijedlog određenog broja članova s područja te županije.

(3) Postupak osnivanja općinskih i gradskih organizacija započinje na prijedlog predsjedništva, nadležne županijske organizacije i/ili na prijedlog određenog broja članova s područja te jedinice lokalne samouprave.

(4) Broj članova koji može inicirati osnivanje organizacije iz stavaka 2. i 3. propisat će se posebnim aktom.

(5) U slučaju iz stavka 3., kad osnivanje organizacije predlaže županijska organizacija ili članovi, Predsjedništvo će se očitovati o prijedlogu za osnivanje u roku od 30 dana od dana primitka zahtjeva.

(6) Do osnivanja pojedine županijske organizacije Predsjedništvo može imenovati povjerenike za pojedine županije te odrediti njihove ovlasti i zadaće.

(7) Do osnivanja pojedine općinske ili gradske organizacije županijska organizacija može imenovati povjerenike za pojedine općine/gradove te odrediti njihove ovlasti i zadaće.

(8) Predsjedništvo može razriješiti imenovane povjerenike iz stavka 7. ovog članka.

(9) Mandat članova općinske/gradske/županijske organizacije i predsjednika općinske/gradske/županijske organizacije traje četiri godine i može se ponavljati.

(10) Sva pitanja koja se odnose na ustrojstvene oblike stranke, a koja nisu uređena ovim statutom, uređuju se Pravilnikom o teritorijalnom ustrojstvenom obliku Mosta koji na prijedlog Predsjedništva Mosta donosi Glavni odbor Mosta većinom glasova.

Članak 86.

Za obavljanje stručnih, administrativnih i tehničkih poslova općinskih, gradskih i županijskih organizacija odlukom Predsjedništva mogu se osnovati regionalni uredi Mosta.

VI. FINANCIRANJE

Članak 87.

(1) Most radi ostvarivanja svojih političkih ciljeva stječe prihode od članarine, dragovoljnih priloga (donacija), iz državnog proračuna i proračuna jedinica lokalne i područne (regionalne) samouprave, izdavačke djelatnosti i svih drugih zakonom dopuštenih izvora prihoda.

(2) Financijsko poslovanje stranke podrobnije se uređuje Pravilnikom o financijskom poslovanju.

VII. USKLAĐENOST I TUMAČENJE

Članak 88.

(1) Svi akti i odluke Mosta moraju biti u skladu s ovim Statutom.

(2) Tumačenje ovoga Statuta daje Sabor, a kada Sabor ne zasjeda, tumačenje daje Nadzorni odbor.

(3) Sva pitanja koja ovim Statutom nisu stavljena u nadležnost nekoga tijela Mosta u nadležnosti su Predsjedništva.

VIII. PROMJENE STATUTA

Članak 89.

(1) Prijedlog promjena Statuta Predsjedništvu mogu podnijeti središnja tijela Mosta, a o njima odlučuje Sabor.

(2) Raspravu o promjenama Statuta zajedno provode Predsjedništvo i Glavni odbor, koji utvrđuje konačni tekst prijedloga.

(3) Ako Predsjedništvo i Glavni odbor ne provedu raspravu u smislu stavka 2. ovoga članka, provest će je sazivatelj Sabora, nakon čega se prijedlog upućuje Saboru na odlučivanje.

(4) Poradi nužnih tehničkih usklađivanja i gramatičkih ispravaka te u slučajevima opisanim u članku 23. Statuta, Glavni odbor na prijedlog Predsjedništva može preinačiti pojedine odredbe statuta koje donosi Sabor.

IX. PRESTANAK STRANKE

Članak 90.

(1) Osim u slučajevima predviđenima zakonom, Most prestaje postojati kada o tome odluku donese Sabor Mosta dvotrećinskom (2/3) većinom glasova svih sabornika.

(2) Ako Sabor u odluci o prestanku Mosta ne odredi kome će pripasti imovina, tada će ona pripasti Republici Hrvatskoj.

X. PRIJELAZNE I ZAVRŠNE ODREDBE

Članak 91.

Stupanjem na snagu ovoga Statuta prestaje važiti Statut Mosta nezavisnih lista donesen 28. siječnja 2017. godine i Statutarna odluka o izmjenama i dopunama Statuta Mosta nezavisnih lista od 7. studenog 2020.

Članak 92.

Unutarstranački izbori na svim razinama stranke, sukladno odredbama ovog Statuta, moraju se provesti u roku od godine dana od dana stupanja na snagu ovog Statuta.

Članak 93.

Glavni odbor stranke na prijedlog Predsjedništva dužan je u roku od godine dana od dana stupanja na snagu Statuta preinačiti odredbe svih drugih akata ukoliko je izmjena nužna radi:

1. Ispravka tehničkih ili očiglednih pogrešaka u pisanju.

2. Usklađenja s ovim Statutom koji je donio Sabor stranke.

3. Prilagodbe izmijenjenim okolnostima koje opravdano zahtijevaju prilagodbu odredaba.

Članak 94.

(1) Ovaj Statut stupa na snagu prvoga dana od dana objave u jednom od dnevnih listova ili u »Narodnim novinama« te na službenim internetskim stranicama Mosta.

(2) Odredba članka 83. stavka 4. primjenjuje se od 1. siječnja 2026.

Klasa: UP/I-006-03/25-01/32
 Urbroj: 514-07-04-02/01-25-03
 9. srpnja 2025.

Predsjednik
 Božo Petrov, v. r.